Summit-ul Uniunii Europene de la Göteborg

15-16 iunie 2001

 

1. Premisele reuniunii 

 

Liderii celor 15 ţări membre ale Uniunii Europene s-au reunit în 15-16 iunie, a.c. la Göteborg (Suedia), pentru a analiza impactul referendumului irlandez asupra Tratatului convenit cu şase luni în urmă la Nisa, după negocieri extrem de dificile şi asupra modificărilor de politică europeană în perspectiva extinderii Uniunii, care se impun după acest “eşec”, în ideea de a “coborî, conform analiştilor politici, această politică din tribunele oficiale, în mijlocul cetăţenilor Uniunii”. 

“Cei 15” au avut o sarcină dificilă şi chiar neplăcută la Göteborg, unde au încercat să “adune cioburile” Tratatului de la Nisa, a cărui ratificare a fost respinsă de cetăţenii Republicii Irlanda în cadrul referendumului de la 8 iunie. 

“NU-ul” irlandez nu a reuşit însă să pună capăt procesului de reformă a instituţiilor comunitare şi nici măcar să-l abată de la cursul său. Refuzul irlandezilor de a ratifica Tratatul de la Nisa a pus însă, în evidenţă faptul că politicile UE nu mai pot fi elaborate de un grup elitist de experţi fără ca electoratul să fie informat şi consultat. Oficialităţi importante din Comisia Europeană au jubilat după eşecul tratatului - considerat prea stufos şi adesea incomprehensibil - rezultat în urma negocierilor acerbe dintre delegaţiile prezente la summit-ul din decembrie 2000 de la Nisa. Mulţi speră că principalele puncte ale tratatului vor fi revizuite şi reformulate într-o manieră mai accesibilă cetăţeanului de rând, astfel încât să poată fi adoptat fără dificultăţi la summit-ul UE din decembrie 2001 de la Laeken (Belgia). 

Departe de a constitui un mare pas înapoi pentru Europa, refuzul electoratului irlandez de a ratifica tratatul trebuie să marcheze începutul unei noi ere, în care cetăţenii europeni să fie cu adevărat informaţi şi consultaţi în legătură cu chestiunile comunitare. 

Declaraţia liderilor europeni, la Nisa, potrivit căreia vor declanşa “o amplă dezbatere publică” înainte de a modifica, în 2004, actualul mecanism de luare a deciziilor în cadrul UE, a lăsat încă de pe atunci impresia că aceasta este mai degrabă o idee populistă decât rodul unei strategii clare. Acum, informarea publicului şi ascultarea opiniilor cetăţenilor au devenit prioritatea principală a agendei politice europene. 

Totuşi, refuzul irlandez nu a trecut fără urmări. La summit-ul de la Göteborg ar fi trebuit să se reafirme hotărârea UE de a-şi dubla, aproape, numărul de membri şi să salute cooptarea în organizaţie, peste trei sau patru ani, a Poloniei, Ungariei, Cehiei şi Slovaciei. Acum, acest lucru este incert. Dar aceasta nu înseamnă că negocierile de aderare pe care UE le poartă cu cele 12 ţări candidate vor fi abandonate. De fapt, această sincopă în proces va oferi ţărilor UE puţin mai mult timp pentru a-şi rezolva divergenţele asupra unor chestiuni precum subvenţiile pentru agricultură şi fondurile destinate dezvoltării regionale. 

Principala chestiune asupra căreia au trebuit să mediteze “Cei 15” la Göteborg a fost aceea că rezultatul referendumului irlandez este, poate, neplăcut, dar nu este în nici un caz o ameninţare pentru procesul de integrare europeană, după cum afirmă oficialii europeni. Punerea în circulaţie a EURO, în ianuarie 2002, şi retragerea treptată a monedelor naţionale ale celor 12 state care au aderat la moneda unică europeană nu vor fi afectate de refuzul irlandez, precum nu va fi afectat nici procesul prin care UE tinde să se transforme într-o mare economie unică, integrată.

 

2. Extinderea Uniunii Europene

 

Oficialii Uniunii Europene au făcut la 16 iunie a.c., la încheierea summit-ului european de la Göteborg, un gest în direcţia ţărilor candidate, afirmând că este posibil de încheiat negocierile de aderare “până la sfârşitul anului 2002”, dar numai cu statele care vor fi pregătite. 

Reuniţi într-un centru de conferinţe aflat în stare de alertă din cauza manifestaţiilor violente ale oponenţilor mondializării, capitalismului şi UE, şefii de stat şi de guvern din cele 15 state membre ale UE au ajuns mai uşor decât se credea la un consens de tip “semnal” pe care doreau să-l adreseze ţărilor candidate la aderare. Ei au reafirmat, mai întâi, în mod solemn, că procesul de extindere este ireversibil, în ciuda respingerii de către irlandezi a Tratatului de la Nisa în cadrul referendumului de la 8 iunie.

Ei au adoptat, de asemenea, un compromis al preşedinţiei suedeze evocând, pentru prima dată în mod oficial, “sfârşitul lui 2002” ca dată posibilă pentru încheierea negocierilor de aderare cu ţările candidate cel mai bine plasate. Actul final include un angajament faţă de o strategie de dezvoltare susţinută capabilă să ferească generaţiile viitoare de un eventual impact negativ al politicilor economice adoptate până în prezent.

Franţa şi Germania au acceptat textul final al declaraţiei formulată în cadrul reuniunii de la Göteborg, estimând, pe de-o parte, că aceasta nu constituie un angajament cu putere de constrângere din partea “Celor 15”, dar pe de altă parte, aceste două ţări refuzând să anunţe date-limită pentru aderare. 

Declaraţia “Celor 15” sporeşte condiţionările şi aruncă asupra ţărilor candidate întreaga responsabilitate a succesului negocierilor în curs. Cu condiţia ca progresele acestor candidate “să continue în acelaşi ritm”, programul negocierilor cu UE “ar urma să facă posibilă o încheiere a negocierilor până la sfârşitul anului 2002 pentru acele ţări car vor fi deplin pregătite”, se afirmă, cu prudenţă, în acest text. Acesta dă asigurări că “obiectivul” “Celor 15” este de a permite primelor ţări să participe la alegerile Parlamentului European din 2004, “ca membre” ale UE. 

 

3. Susţinere acordată pentru România şi Bulgaria

 

În altă ordine de idei, oficialii europeni au convenit că România şi Bulgaria au nevoie de un nou impuls pentru depăşirea handicapului faţă de ceilalţi candidaţi. “Eforturi speciale vor fi acordate pentru sprijinirea României şi a Bulgariei”, se afirmă în documentul final al reuniunii. Explicând acest paragraf, premierul suedez Göran Persson, reprezentantul preşedinţiei UE, a subliniat că liderii europeni consideră că “extinderea este un proces ireversibil, iar candidaţii rămaşi în urmă trebuie ajutaţi să recupereze handicapul pe care îl au faţă de ceilalţi”. “De aceea, a spus G. Persson, România şi Bulgaria trebuie să primească asistenţă suplimentară din partea UE”. Potrivit unor surse apropiate preşedinţiei suedeze, nu este vorba despre suplimentarea fondurilor de preaderare. România nu va primi mai mulţi bani din partea Uniunii Europene. Oficialii europeni vor insista, însă, mai mult asupra negocierilor propriu-zise şi vor face presiuni serioase asupra guvernului de la Bucureşti, pentru a grăbi ritmul negocierilor.

Statele cele mai avansate vor încheia negocierile în 2002, urmând să devină membre UE cu drepturi depline până în 2004. 

Progresele în procesul de adoptare şi implementare a aquis-ului comunitar trebuiesc continuate. Va trebui să acorde o atenţie deosebită creării de structuri administrative adecvate reformării sistemului judiciar şi serviciului civil, ca şi îmbunătăţirii situaţiei minorităţilor. Oficial, se spune că extinderea este un proces deschis, că nu există date-limită pentru aderare, că fiecare candidat va fi primit în Uniune atunci când va fi pregătit, când va fi adoptat toată legislaţia comunitară. Practic, însă, nu se doreşte ca procesul extinderii - în formula stabilită la Helsinki – să se desfăşoare pe parcursul a zeci de ani. Pe lângă eforturile financiare pe care le-ar avea de suportat ţările membre (se vor plăti din bugetul comunitar şi fonduri de preaderare destinate candidaţilor, şi fonduri de solidaritate destinate membrilor mai săraci), s-ar îngreuna foarte mult reforma instituţională. 

La summit-ul de la Nisa, s-au pus bazele modificării instituţiilor comunitare (Comisie, Parlament, Consiliu) şi modului lor de funcţionare în vederea unei Uniuni cu 27 de membri. La Göteborg, s-a stabilit ca în 2004 să se lanseze o nouă conferinţă interguvernamentală, care să finalizeze aceste modificări, astfel ca, spre sfârşitul acestui deceniu, Uniunea să fie gata să funţioneze cu 27 de membri. Până atunci (oricât de incredibil ar părea), România şi Bulgaria ar trebui să finalizeze negocierile de aderare. Cel puţin aşa doresc strategii de la Bruxelles. Prin acest angajament ferm în favoarea extinderii, preşedinţia suedeză şi-a îndeplinit principalul obiectiv al mandatului său. 

În cele două zile ale summit-ului de la Göteborg, “Cei 15” au cedat presiunilor Suediei de a stabili un calendar clar al lărgirii. Dorind să neutralizeze efectul produs de respingerea, de către irlandezi, a Tratatului de la Nisa, liderii europeni au insistat, în documentul final al reuniunii, că “extinderea UE este ireversibilă”, că Tratatul nu va fi renegociat şi că ritmul negocierilor de aderare nu trebuie să fie nicidecum încetinit din pricina votului Irlandei. S-a stabilit ca guvernul irlandez să fie ajutat să explice populaţiei prevederile Tratatului de la Nisa, astfel încât un al doilea referendum (a cărui convocare într-un viitor nu prea îndepărtat a fost promisă de liderii irlandezi) să aibă un rezultat pozitiv. “În cazul în care progresele făcute de candidaţi în adoptarea aquis-ului comunitar vor continua în acelasi ritm, va fi posibil ca negocierile de aderare cu cei mai avansaţi dintre aceştia să se încheie până la sfârşitul anului 2002. Scopul este ca aceste state să poată participa la alegerile parlamentare europene din 2004 ca membri cu drepturi depline” - se mai afirmă în document. 

 

4. Alte subiecte aflate pe agenda reuniunii de la Göteborg

 

În afara extinderii (care a ocupat cea mai mare parte a ordinii de zi), “Cei 15” au mai discutat strategii de coordonare economică pentru o dezvoltare durabilă. Ei au stabilit, de asemenea, ca procesul de ratificare a protocolului de la Kyoto (care prevede reducerea emisiilor de gaze producătoare ale efectului de seră) să se încheie până la sfârşitul acestui an, în ciuda deciziei Administraţiei G. W. Bush, de a se retrage din acest tratat. 

S-a analizat, situaţia din Balcani, în general, şi conflictul din Macedonia în special, iar ideea unanim acceptată a fost aceea că “Înaltul Reprezentant al UE pentru politica externă şi de securitate, Javier Solana, care s-a implicat puternic în demersurile de pace în zonă, şi-a făcut pe deplin datoria”. Franţa a propus trimiterea unui emisar special al UE în Macedonia, în persoana lui François Leotard, fost ministru francez al Apărării (numirea lui pare sigură; ea va fi decisă la viitoarea reuniune a miniştrilor de externe ai UE). 

În declaraţia lor finală, “Cei 15” au confirmat şi angajamentul lor privind “ratificarea rapidă” a protocolului de la Kyoto privind limitarea emisiilor de gaze cu efecte de seră. Ei au însărcinat Comisia Europeană cu pregătirea unei propuneri de ratificare “înainte de sfârşitul lui 2002”, în ciuda refuzului american de a face la fel. 

UE se va angaja, de asemenea, “să acţioneze în aşa fel încât să asigure cea mai mare participare posibilă a ţărilor industrializate pentru a permite intrarea în vigoare a protocolului, până în 2002”. 

Şefii de stat şi de guvern din cele 15 state membre şi-au afirmat dorinţa comună de a lupta contra proliferării rachetelor balistice.

 

5. Principalele puncte ale concluziilor summit-ului european de la Göteborg 

 

Viitorul Europei 

“Procesul de ratificare a Tratatului de la Nisa va continua în aşa fel încât să permită primirea de noi state membre începând de la sfârşitul lui 2002.” Ţinând cont de referendumul din Irlanda, care respinge acest tratat, liderii europeni îşi reafirmă voinţa de “a ajuta guvernul irlandez să găsească mijloacele de a merge înainte”. 

Extindere

“Procesul de extindere este ireversibil”, amintesc “Cei 15”, sugerându-le ţărilor candidate la aderare că ar fi posibil ca negocierile să se încheie până la sfârşitul anului 2002 în cazul “celor care vor fi pregătiţi” la această dată.

“Obiectivul urmărit este ca (aceste ţări) să poată participa la alegerile pentru Parlamentul European din 2004”. 

“Cei 15” se declară mulţumiţi de progresele înregistrate de Turcia în cadrul “strategiei sale de preaderare” la UE. Ei au cerut acestui stat să facă mai multe “progrese în anumite domenii, cum ar fi cel al drepturilor omului”. 

 

 

 

Relaţiile UE-SUA 

Prezenţa preşedintelui George W. Bush la Göteborg, pe 14 iunie, a permis “reafirmarea valorilor de bază şi a obiectivelor comune pe care se sprijină cumunitatea transatlantică”. 

Cooperarea va continua în privinţa problemelor din “Orientul Mijlociu, Balcani şi peninsula Coreea”. În ciuda unor dezacorduri asupra protocolului de la Kyoto şi a ratificării acestuia, UE şi Statele Unite au reunoscut necesitatea continuării dialogului. 

Neproliferarea armelor nucleare

Liderii europeni îi invită pe miniştrii din ţările lor “să adopte fără întârziere o poziţie comună privind lupta împotriva proliferării rachetelor balistice, fondată pe universalitatea codului de conduită internaţional propus de membrii Regimului de control al tehnologiilor de rachetă”. "Această iniţiativă ar putea conduce la convocarea unei conferinţe internaţionale". 

Macedonia

Cei 15 au reafirmat necesitatea “găsirii unei soluţii politice a crizei” din Macedonia, care presupune “deschiderea unui veritabil dialog (...), inclusiv în privinţa chestiunilor de ordin constituţional”, şi “instaurarea unei păci durabile”.

Ei au convenit să numească, pentru o durată limitată, un reprezentant al UE la Skopje, care va acţiona sub autoritatea Înaltului reprezentant al Uniunii Europene pentru politică externă. 

Relaţiile UE-Rusia 

UE se declară mulţumită de “progresele importante înregistrate pe calea edificării unui parteneriat cu Rusia, fondat pe valori comune şi un dialog întărit”. 

“Situaţia din Cecenia continuă să provoace vii preocupări. O soluţie politică a conflictului trebuie găsită cu maximă urgenţă. Trebuie să se continue elucidarea actelor de încălcare a drepturilor omului pentru ca autorii să fie judecaţi”. 

 

 

Orientul Mijlociu 

“Cei 15” se declară mulţumiţi de planul de securitate încheiat între israelieni şi palestinieni şi cer “îngheţarea completă a activităţilor de colonizare”. 

“Ajutorul pentru instituţiile şi economia palestiniană rămân un angajament european căruia trebuie să-i rămânem fideli în cadrul unui efort internaţional”. 

Algeria

“Uniunea Europeană le cere tuturor responsabililor algerieni să acţioneze pentru a pune capăt confruntărilor şi violenţei”. UE “le cere autorităţilor să lanseze o iniţiativă politică în vederea rezolvării crizei printr-un dialog între toţi algerienii”. 

Dezvoltare durabilă şi protecţia mediului

Liderii europeni au convenit că o “strategie în favoarea dezvoltării durabile (...) adaugă o dimensiune referitoare la mediul înconjurător” celei fixate de UE şi stabileşte o “nouă apropiere pentru politica” europeană. 

Statele membre sunt invitate să pună capăt propriilor strategii vizând stabilirea unui echilibru între o creştere economică susţinută şi obiectivele respectării mediului şi a progresului social. 

UE şi-a reafirmat “angajamentul de a atinge obiectivele” fixate de protocolul de la Kyoto privind reducerea emisiilor de gaz cu efect de seră şi să “realizeze până în 2005 progrese tangibile în acest sens”. 

Perspectivele economice 

UE a înregistrat “progrese considerabile” în 2000, cu o puternică creştere economică şi o scădere a ratei şomajului la cel mai mic nivel din ultimii zece ani. De atunci, “conjunctura economică internaţională s-a deteriorat sensibil şi perspectivele de creştere în cadrul Uniunii sunt în scădere”. 

“Cu toate acestea, o vastă piaţă internă, completată de EURO, constituie o bază solidă şi stabilă pentru o creştere internă, mai puţin expusă fluctuaţilor nivelului de schimb. Datele fundamentale ale economiei europene rămân solide”. 

OMC 

Lansarea unui nou ciclu “ambiţios şi echilibrat” al negocierilor comerciale multilaterale în cadrul conferinţei ministeriale a OMC, care va avea loc la Doha în noiembrie, “rămâne obiectivul” Uniunii.

 

6. Imaginea întâlnirii lui G.W. Bush cu oficialii europeni 

 

Reacţii de presă

 

Debutul dificil al preşedintelui SUA George W. Bush pe scena europeană s-a încheiat fără a se înregistra mari divizări şi dezacorduri. Dacă nu se poate spune că Europa şi SUA au depăşit divergenţele consistente privind ratificarea Protocolului de la Kyoto, se poate afirma, în schimb, că au reuşit să evite ca acest obstacol să nu se transforme într-o adevărată "piatră de moară" în calea relaţiilor transatlantice, comentează cotidianul italian “Corriere della Sera”.

În schimb, Europa şi SUA au dovedit că pot relansa, pe baze noi şi de pe o poziţie egală, cooperarea în alte domenii: demararea unei noi runde de negocieri comerciale care să răscumpere eşecul de la Seattle, recunoaşterea rolului ţărilor în curs de dezvoltare şi publicarea primului comunicat comun privind Orientul Mijlociu.

În ciuda dezacordurilor existente, europenii au înţeles că este posibil să se găsească modalităţi de cooperare şi şi cu noul lider de la Casa Albă.

Dezacordul cel mai consistent a fost cel legat de Protocolul de la Kyoto. SUA şi UE au luat act de el, dar au ajuns la un compromis, ce e drept fragil, care a reuşit însă să evite producerea unei adevărate rupturi la summit-ul de la Göteborg în problema mediului ambiant, aşa cum a apreciat cotidianul italian “La Stampa”.

Politica climatică a fost “spinul din coasta” summit-ului UE-SUA. Preşedintele Comisiei Europene, Romano Prodi era supus unei constrângeri în urma angajamentului “Celor 15” de a ratifica Protocolul de la Kyoto împotriva emisiilor de gaze nocive. “Problema era cum să transformi un element de dispută sigură într-o promisiune de angajare comună”, au relevat colaboratorii lui Romano Prodi. De cealaltă parte, preşedintele G. Bush a confirmat că Protocolul semnat de Administraţia Clinton este “mort şi îngropat”, el favorizând în prea mare măsură ţările în tranziţie cărora le garantează posibilitatea de a face “dumping ecologic”, notează “Corriere della Sera”.

Riscul unui “scurt circuit” a fost real şi el putea deschide o rană gravă în relaţia transatlantică, relevă “La Stampa”. Dar nu a fost în interesul nimănui să transforme primul contactal UE cu noua Administraţie americană într-un eşec politic şi de aceea a avut câştig de cauză diplomaţia. Premierul suedez Göran Persson, preşedintele în exerciţiu al UE, a găsit o formulă "stranie, dar genială", după cum a scris “La Stampa”, "acordul asupra dezacordului". Pe această bază, atât Romano Prodi cât şi George W. Bush au confirmat angajamentul de a "coopera". "Suntem angajaţi să înfruntăm problema critică privind clima", a dat asigurări dl Bush. "Mai bine să purtăm un dialog decât să ne lansăm într-o dispută", a răspuns Romano Prodi.

G.W. Bush a renunţat deci la poziţia unilaterală, a rămas la masa semnatarilor Portocolului de la Kyoto şi va continua să negocieze. "Suntem de acord să stabilim noi canale de cooperare", "schimbarea climatică este o problemă serioasă pe care trebuie să o înfruntăm împreună", a afirmat el, citat de “Corriere della Sera”. În cercurile Comisiei Europene se apreciază că "această poziţie mai deschisă" a preşedintelui american constituie o "cotitură". Cel puţin în ceea ce priveşte tonul. "Până de curând, se afirma la Washington că Protocolul de la Kyoto este mort şi că dezvoltarea economică a SUA nu poate accepta o condiţionare". Acum, G. Bush declară că "sistemele economice pot creşte şi căutând sisteme de salvgardare a mediului".

Este vorba de o nouă abordare care se naşte sub presiunea unei părţi a opiniei publice americane, dar care este, în acelaşi timp, şi rodul “presiunilor europene”, relevă “La Stampa”. Romano Prodi nu are îndoieli. “Frontul” “Celor 15” care a reuşit să rămână unit privind ratificarea Protocolului de la Kyoto a avut o putere de influenţă hotărâtoare asupra preşedintelui Bush. Efortul este cu atât mai lăudabil cu căt “frontul” UE nu a fost chiar atât de compact, având în vedere tăcerea păstrată de britanici si îndoielile nutrite de Olanda. 

Desigur că nu s-a realizat mult în acest domeniu şi oricum nu suficient pentru a-i convinge pe europeni să renunţe la ratificarea Protocolului. Romano Prodi a subliniat, de altfel, că "nu există nici o ţară europeană care să-şi fi declarat indisponibilitatea de a ratifica acordul". Europenii vor merge, deci, mai departe cu procedurile de ratificare: "Suntem în dezacord privind Protocolul de la Kyoto şi ratificarea lui, dar suntem decişi să cooperăm în cadrul tuturor organismelor competente pentru a aborda problema schimbării climatice şi vom participa activ la Conferinţa privind clima a semnatarilor de la Kyoto, ce va avea loc la Bonn" se afirmă în comunicatul comun.

În plus, Europa şi SUA “recunosc faptul că schimbarea climatică este o problemă urgentă care necesită o soluţie globală” şi se angajează “să respecte angajamentele naţionale” care rezultă din Convenţia ONU privind schimbarea climatică.

Noul preşedinte al Consiliului de Miniştri al Italiei, Silvio Berlusconi a anunţat, după dineul la care au participat liderii europeni şi preşedintele american, că a fost decisă înfiinţarea unei “comisii comune SUA-UE pentru a pregăti apropiata Conferinţă de la Bonn privind clima”.

Genul de miracol realizat la Göteborg în problema politicii climatice îşi are însă şi o explicaţie plauzibilă. În realitate, în spatele noii disponibilităţi americane se află o mai mare flexibilitate europeană faţă de raţiunile invocate de SUA. Din acest motiv vor fi desemnaţi “reprezentanţi personali” ai Comisiei Europene şi ai Consiliului de Miniştri - de partea UE - şi ai Administraţiei Bush, cu sarcina de a găsi o soluţie, chiar şi în afara punctelor stipulate în Protocolul de la Kyoto. Pentru Europa, acest document rămâne valabil, dar “dacă se găseşte ceva mai bun”, el poate fi amendat, se afirmă la Comisia Europeană. Se pare că pe această linie merge propunerea instituirii unei comisii comune SUA-UE menţionată de Silvio Berlusconi. Nimeni nu a dorit însă să forţeze nota, ca şi cum s-ar fi nutrit temerea unei rupturi. “Nu îi cerem lui G. Bush decât să devină mai verde”, a afirmat comisarul european pentru mediu, Margot Wallstroem, citată de “La Stampa”.

Un mare succes pentru Europa, subliniat de Romano Prodi, a fost înregistrat în domeniul politicii externe, mai precis privind Orientul Mijlociu. Este vorba este angajamentul de “a vorbi pe o singură voce” al israelienilor şi al palestinienilor. Arbitrul crizei din Orientul Mijlociu se afla până acum numai la Washington. Obiectivul recunoaşterii unui rol activ şi pe picior de egalitate al UE a fost urmărit de mult timp pentru a se da consistenţă politicii externe în curs de afirmare a organismului european. A obţine această recunoaştere din partea preşedintelui SUA a fost un succes deplin. Aceasta pentru că există riscul menţionat în repetate rânduri de Comisia Europeană al “tendinţei izolaţioniste” a noului lider de la Casa Albă, comentează “La Stampa”.

UE şi SUA au cerut de “urgenţă”, israelienilor şi palestinienilor să înceteze orice violenţă respectând acordul de încetare a focului mediat de directorul CIA, George Tenet. Niciodată până acum diplomaţiile aflate de o parte şi de alta a Atlanticului nu au reuşit să facă mişcări comune pe delicata “tablă de şah” arabo-israeliană, relevă “La Stampa”. Mesajul adresat celor două tabere este foarte clar: “puternică îngrijorare” faţă de situaţia existentă, “sprijin” faţă de raportul Comisiei Mitchell şi cerere adresată părţilor de a-i pune “de urgenţă” în aplicare, “punând capăt violenţei”, “restabilind încrederea reciprocă” şi “reluând negocierile”, în cele din urmă.

Acest text reia, aproape cuvânt cu cuvânt, declaraţia Casei Albe şi a Departamentului de Stat al SUA privind Orientul Mijlociu, dar faptul că a fost semnat alături de UE reprezintă, pe de o parte, recunoaşterea colaborării tot mai strânse din ultimele săptămâni, iar pe de altă parte, deschide calea unor iniţiative comune. Nu este întâmplător faptul că a doua parte a comunicatului referitor la Orientul Mijlociu priveşte dincolo de actuala criză, confirmă contribuţia Egiptului şi lordaniei la procesul de pace şi prefigurează perspectivele unor negocieri viitoare nu numai între israelieni şi palestinieni, relevă “La Stampa”. “Nu există nici o alternativă la o soluţie negociată pe baza rezoluţiilor 242 şi 338 ale Consiliului de Securitate al ONU şi a principiului teritorii în schimbul păcii”, se spune în textul care conchide cu angajamentul comun de “a coopera strâns perntru a promova pacea în regiune”. Aproape un angajament reciproc de a evita pe viitor decizii şi paşi unilaterali.

Decizia SUA de a accepta un text comun cu UE este un succes mai ales pentru Înaltul Responsabil al UE pentru Politică Externă şi Securitate Comună Javier Solana şi pentru ministrul german de externe Joschka Fischer, care în ultimele săptămâni au adoptat faţă de criza israeliano-palestiniană o poziţie care merge în aceeaşi direcţie cu strategia americană, fără a căuta pentru Europa un rol alternativ sau de rivalitate cu SUA, a apreciat “La Stampa”. Pasul comun rezumat în cele şapte rânduri din comunicat are asupra Orientului Mijlociu o greutate mai mare decât poate părea la prima vedere: dacă SUA sunt aliaţii tradiţionali ai Israelului, UE este cel mai mare donator de asistenţă economică acordată Autorităţii Naţionale Palestiniene (ANP). Atât Israelul, cât şi ANP ştiu că, pe viitor, acela care-şi va asuma răspunderea de a încălca acordul de încetare a focului convenit prin “planul Tenet” se va expune riscului unei izolări internaţionale foarte greu de suportat. Dacă apelul de la Göteborg va fi, în schimb, ascultat, s-ar putea deschide perspective noi şi, nu în ultimul rând, aceea de a convoca în toamnă, în Spania, o Conferinţă de pace după modelul celei de acum zece ani care a iniţiat negocierile ce au dus la acordurile de la Oslo din 1993.

Tot în domeniul politicii externe, SUA şi-au revizuit atitudinea privind Coreea, îmbrăţişând poziţia europeană favorabilă sprijinirii deschiderii Coreii de Sud faţă de Nordul comunist. S-a înregistrat, totodată, o convergenţă în privinţa combaterii maladiei SIDA, UE dând asigurări că va contribui la fondul SUA pus la dispoziţia ONU.

Se mai poate spune că Europa şi SUA sărbătoresc o alianţă şi în domeniul comercial. “Ne angajăm să lansăm o nouă rundă de negocieri multilaterale cu ocazia apropiatului summit de la Doha (Qatar) al Organizaţiei Mondiale a Comerţului”, se spune în comunicatul comun.

Agenda este ambiţioasă : ţinerea sub control a globalizării printr-o mai mare liberalizare comercială şi o eficienţă mai mare a reglementărilor, mondiale. “Atât SUA cât şi UE sunt interesate să promoveze creşterea economică”, a recunoscut premierul suedez Göran Persson, ridicând astfel vălul de pe temerile comune de recesiune.

S-a recunoscut implicit vina americanilor pentru eşecul de la Seattle prin afirmaţia: “noua rundă trebuie să ţină seama şi de nevoile şi priorităţile ţărilor în curs de dezvoltare şi să demonstreze că sistemul comercial poate răspunde îngrijorărilor societăţii civile şi poate promova o dezvoltare durabilă”. Chiar şi în ceea ce priveşte războaiele comerciale care contrapun ciclic Europa şi SUA, cei doi giganţi ai OMC au convenit “să folosească mai mult telefonul şi mai puţin megafonul”, aşa cum a explicat responsabilul UE pentru probleme comerciale, Pascal Lamy.

 

7. Principalele puncte ale Comunicatului UE-SUA:

 

Mediul ambiant

Avem un dialog interesant şi deschis aici, la Göteborg, privind schimbările climatice, care va continua. Recunoaştem că este o problemă presantă care necesită o soluţie globală. Este nevoie de o acţiune rapidă, eficientă şi durabilă, în conformitate cu obiectivul final al Convenţiei Cadru a ONU privind Schimbarea Climatică (UNFCCC) de stabilizare a concentraţiei de gaze din atmosferă care contribuie la efectul de seră.

Suntem decişi să ne îndeplinim angajamentele naţionale şi obligaţiile ce ne revin în conformitate cu UNFCCC printr-o varietate de mijloace flexibile, abordând problemele legate de impactul pieţelor şi tehnologiei. În acest context, suntem de acord privind importanţa intensificării cooperării în domeniul ştiinţei şi cercetării legate de mediul ambiant.

Suntem în dezacord privind Protocolul de la Kyoto şi ratificarea acestuia, dar suntem decişi să conlucrăm în cadrul tuturor organismelor competente pentru a aborda schimbarea climatică. Eforturile noastre trebuie să se soldeze, în cele din urmă, cu un rezultat care să protejeze mediul şi să garanteze creşterea economică compatibilă cu obiectivul comun de dezvoltare durabilă pentru generaţiile actuale şi viitoare.

Organizaţia Mondială a Comerţului

Ne angajăm să lansăm o nouă rundă ambiţioasă de negocieri comerciale multilaterale în cadrul reuniunii la nivel de miniştri a OMC de la Doha. Dorim e rundă care să conducă fie la o ulterioară liberalizare a schimburilor mondiale, fie la consolidarea şi extinderea reglementărilor OMC.

 

Apărarea Europeană

SUA apreciază eforturile UE de consolidare a propriilor capacităţi şi de dezvoltare a capacităţii de a gestiona eventualele crize, chiar şi prin operaţiuni mjilitare, atunci când NATO nu este angajată, şi de o manieră care să fie deplin coordonată, atunci când o cer interesele NATO.

Orientul Mijlciu

Suntem extrem de îngrijoraţi de evoluţia situaţiei din Orientul Mijlociu. Salutăm şi sprijinim raportul Comisiei Mitchell. Adresăm un apel ambelor părţi de a pune în aplicare recomandările acestui raport, sub toate aspectele, printre care încetarea violenţei, luarea de măsuri de construire a încrederii şi reluarea negocierilor.

Salutăm iniţiativa constructivă a Egiptului şi Iordaniei în acest scop.

Nu există alternative la o soluţie negociată bazată pe rezoluţiile 242 şi 338 ale Consiliului de Securitate al ONU şi pe principiul “teritorii în schimbul păcii”. “Vom continua să cooperăm strâns pentru a promova pacea în regiune".

Macedonia

Sprijinim dialogul privind reformele politice şi aşteptăm un raport în următoarele zile.

Coreea de Nord

Coreea de Nord trebuie să respecte moratoriul privind testele cu rachete şi să continue procesul demarat cu ocazia summit-ului intercoreean din 2000.

